HNÚŠŤA/KOŠICE. V metropole východného Slovenska prehrali hráčky VK Iskra Hnúšťa v nedeľu 29.novembra v prvej lige - Východ vo volejbale žien obidve stretnutia. Slávia TU Košice vyhrala v šiestom kole nad nimi prvý zápas 3:1 a druhý 3:0. Boli to súboje susedov v tabuľke.
Veľmi dobre hrala Národová
V úvodnom dejstve prvého zápasu slávistky volejbalistky Iskry deklasovali. Druhý set už nebol takou ľahkou korisťou domáceho tímu. Tretí set vyhrala presvedčivo Iskra, znížila tak stav na 2:1. Stretnutie však jej hráčky nezdramatizovali. Vo štvrtom sete zvíťazili hráčky Slávie TU a tešili sa tak z výhry v prvom zápase.
"Domáce hráčky nás prevýšili svojimi skúsenosťami. Kvalita podania bola na strane Slávie. Bol to ale z našej strany celkom dobrý výkon. Milo ma prekvapila Solivajsová. Veľmi dobre hrala v útoku Národová. Už dávno som ju tak nevidel hrať. Zatrochová neodohrala ani štyridsať percent z toho, čo hrá bežne, šmýkalo sa jej na palubovke. Malo to vplyv na náš príjem," vyjadril sa tréner VK Iskra Hnúšťa Štefan Bukviar.
VK Slávia TU Košice - VK Iskra Hnúšťa 3:1 (9, 17, -13, 18), 3:0 (11, 20, 14)
Zostava Hnúšte: Bukviarová, Národová, Migaľová, Palíková, Solivajsová, Ďurindová - liberka Zatrochová, Vojteková, Szőkeová.
Opraty druhého stretnutia držali pevne vo svojich rukách košické volejbalistky. Najvyrovnanejší bol druhý set. Prvý a tretí set bol hladkou záležitosťou domáceho tímu.
Slávistky boli lepšie, vyhratejšie
"Slávistky pristúpili oveľa zodpovednejšie k tomuto druhému zápasu. Nedaril sa nám príjem. Aj keď výsledky jednotlivých setov hovoria o jednoznačnom víťazstve domáceho tímu, nebolo to zase až také jednoznačné. Slávistky však boli lepšie, boli vyhratejšie," uviedol Bukviar.
Hnúšťanky uzatvárajú so štrnástimi bodmi (dve víťazstvá a desať prehier) tabuľku súťaže.